ഒരു മന്ത്രി ഫോണ് വിളിച്ചാല് എടുക്കില്ലെന്ന് എംഎല്എമാര്, തുറന്നടിച്ച് യു. പ്രതിഭ, ഉന്നംവച്ചത് ആരോഗ്യമന്ത്രിയെ, പാര്ട്ടിക്കാര്ക്കും പരാതിപ്രളയം ബി.വി. അരുണ് കുമാര് തിരുവനന്തപുരം: ആരോഗ്യമന്ത്രി ഫോണ് വിളിച്ചാല് എടുക്കില്ലെന്നു പരാതി. പൊതുജനങ്ങളും പാര്ട്ടി പ്രവര്ത്തകരും ഉള്പ്പെടെയുള്ളവര് ഔദ്യോഗിക ഫോണിലേക്കു വിളിച്ചാല് മന്ത്രി ഫോണെടുക്കാറില്ലെന്നാണ് പരാതി ഉയരുന്നത്. അഥവാ ഫോണെടുക്കുന്ന പിഎ ഈ വിവരം മന്ത്രിയെ ധരിപ്പിക്കാറില്ലെന്നും അറിയിച്ചാല് തന്നെ മന്ത്രി പ്രതികരിക്കാറില്ലെന്നുമാണുമാണ് ആക്ഷേപം യു. പ്രതിഭ എംഎല്എ കഴിഞ്ഞ ദിവസം ഇക്കാര്യം രസ്യമായിത്തന്നെ പറഞ്ഞിരുന്നു. പല തവണ വിളിച്ചാലും തനിക്ക് അടുപ്പമുള്ള ഒരു മന്ത്രി ഫോണ് എടുക്കുന്നില്ലെന്നാണ് യു. പ്രതിഭ എംഎല്എ പൊതുവേദിയില് തുറന്നടിച്ചത്. മന്ത്രിയുടെ പേര് പരാമര്ശിച്ചില്ലെങ്കിലും ഉദ്ദേശിച്ചത് വീണാ ജോര്ജിനെ തന്നെയായിരുന്നു. ഇതിനു പിന്നാലെയാണ് സമൂഹ മാധ്യമങ്ങളില് ഉള്പ്പെടെ പാര്ട്ടി പ്രവര്ത്തകരടക്കം എംഎല്എയെ പിന്തുണച്ചുകൊണ്ട് രംഗത്തു വന്നിരിക്കുന്നത്. മറ്റു എംഎല്എമാര്ക്കും ഇതേ പരാതിയുണ്ട്. രണ്ടാം പിണറായി സര്ക്കാര് അധികാരത്തിലെത്തിയ ഉടന്തന്നെ എല്ലാ മന്ത്രിമാര്ക്കും ഔദ്യോഗിക ഫോണ് നമ്ബരുകള് അനുവദിച്ചിരുന്നു. ഔദ്യോഗിക കാര്യങ്ങള്ക്കായി ഈ നമ്ബരുകള് ഉപയോഗിക്കണമെന്നു മുഖ്യമന്ത്രി എല്ലാവര്ക്കും നിര്ദ്ദേശവും നല്കിയിരുന്നു. മാത്രമല്ല മന്ത്രിമാരുടെ ഔദ്യോഗിക നമ്ബരുകള് മാധ്യമങ്ങള് പ്രസിദ്ധീകരിക്കുകയും ചെയ്തു. എന്നാല് ഈ നമ്ബരുകളില് വിളിച്ചാല് പല മന്ത്രിമാരും ഫോണെടുക്കാറില്ലെന്ന പരാതിയും ചിലര് ഉന്നയിക്കുന്നുണ്ട്. പലതവണ വിളിച്ചിട്ടും ഫോണ് എടുക്കുന്നില്ല. വ്യക്തിപരമായ കാര്യങ്ങള്ക്കായല്ല വിളിക്കുന്നതെന്ന് ആ മന്ത്രി മനസിലാക്കണമെന്നുമാണ് യു.പ്രതിഭ പറഞ്ഞത്. തിരക്ക് ഉണ്ടാവുമെന്ന് കരുതി നൂറ് വട്ടം ആലോചിച്ചിട്ടാണ് മന്ത്രിയെ വിളിക്കുന്നത്. നമ്മളാരും നമ്മളുടെ വ്യക്തിപരമായ കാര്യം പറയാനല്ല വിളിക്കുന്നത്. എന്നാല് ഞങ്ങളെയൊക്കെ വ്യക്തിപരമായ കാര്യം പറയാന് നിരവധി പേര് വിളിക്കാറുണ്ട്. എന്നോടെക്കെ സങ്കടം പറയാനായി നിരവധി കുട്ടികളും സ്ത്രീകളും വിളിക്കാറുണ്ട്. ചിലപ്പോള് ചിലത് എടുക്കാന് കഴിയാറില്ല. എടുക്കാന് കഴിഞ്ഞില്ലെങ്കില് ആരെയെങ്കിലും കൊണ്ട് തിരിച്ചുവിളിപ്പിക്കാന് ശ്രമിക്കാറുണ്ട്. അപൂര്വമായാണ് മന്ത്രിമാരെ വിളിക്കുന്നതെന്നും പ്രതിഭ പറഞ്ഞു. എംഎല്എയുടെ പ്രസംഗം ഇപ്പോള് സോഷ്യല് മീഡിയയില് ചര്ച്ചയായിരിക്കുകയാണ്.